CELEX: 32000R2601
Language: hr
Date: 2000-11-17 00:00:00
Title: Uredba Komisije (EZ) br. 2601/2000 od 17. studenoga 2000. o utvrđivanju detaljnih pravila za provedbu Uredbe Vijeća (EZ) br. 2494/95 u vezi s vremenom uvođenja kupovnih cijena u harmoniziranim indeksima potrošačkih cijena  Tekst značajan za EGP

10/Sv. 002
            
            
               HR
            
            
               Službeni list Europske unije
            
            
               68
            
         32000R2601
   
               L 300/14
            
            
               SLUŽBENI LIST EUROPSKE UNIJE
            
            
               17.11.2000.
            
         
      UREDBA KOMISIJE (EZ) br. 2601/2000
   od 17. studenoga 2000.
   o utvrđivanju detaljnih pravila za provedbu Uredbe Vijeća (EZ) br. 2494/95 u vezi s vremenom uvođenja kupovnih cijena u harmoniziranim indeksima potrošačkih cijena
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 2494/95 od 23. listopada 1995. o harmoniziranim indeksima potrošačkih cijena (1), a posebno njezin članak 4. u vezi s člankom 5. stavkom 3.,
   nakon savjetovanja s Europskom središnjom bankom (2),
   budući da:
   
               (1)
            
            
               Na temelju članka 5. stavka 1. točke (b) Uredbe (EZ) br. 2494/95, svaka je država članica obvezna izraditi harmonizirani indeks potrošačkih cijena (HIPC) počevši s indeksom za siječanj 1997.
            
         
               (2)
            
            
               U skladu s člankom 2. stavkom (a) točkom 3. Uredbe Komisije (EZ) br. 1749/96 od 9. rujna 1996. o početnim provedbenim mjerama za Uredbu Vijeća (EZ) br. 2494/95 o harmoniziranim indeksima potrošačkih cijena (3), kako je zadnje izmijenjena Uredbom Vijeća (EZ) br. 1688/98 (4), cijene koje su korištene u HIPC-u su kupovne cijene koje plaćaju kućanstva za kupnju pojedine robe i usluga u novčanim transakcijama.
            
         
               (3)
            
            
               Znatna je mogućnost postupovnih razlika u određivanju vremena unošenja kupovnih cijena u HIPC. Harmonizirana metodologija koja je vezana uz to vrijeme treba osigurati da nastali HIPC-ovi zadovoljavaju zahtjev usporedivosti članka 4. Uredbe (EZ) br. 2494/95, posebno za proizvode za koje može postojati razlika između vremena kupnje, plaćanja ili isporuke i vremena potrošnje.
            
         
               (4)
            
            
               Pravila ove Uredbe usklađena su s definicijama utvrđenima u Europskom sustavu ekonomskih računa 1995. (ESA 95) koji je utvrdila Uredba Vijeća (EZ) br. 2223/96 od 25. lipnja 1996. o Europskom sustavu nacionalnih i regionalnih računa u Zajednici (5), kako je zadnje izmijenjena Uredbom (EZ) br. 448/98 (6) kako bi ESA 95 bio usklađen sa svrhom HIPC-a.
            
         
               (5)
            
            
               Osobito, točka 3.89 ESA-e 95 navodi da bi se roba i usluge trebale bilježiti kad se stvore obveze prema dobavljačima, to jest, kad naručitelj uzme na sebe obvezu prema prodavaču.
            
         
               (6)
            
            
               HIPC bi trebao odražavati promjenu cijene u odnosu na osnovno ili referentno razdoblje na temelju promjene izdatka dok zadržava obrazac potrošnje kućanstava i sastav potrošačkog stanovništva.
            
         
               (7)
            
            
               Mjere koje se utvrđuju ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (7),
            
         DONIJELA JE OVU UREDBU:
   Članak 1.
   Cilj
   Cilj je ove Uredbe harmonizirati vrijeme ili bilježenje i unos kupovnih cijena u harmonizirani indeks potrošačkih cijena (dalje u tekstu HIPC) kako bi se osiguralo da HIPC-ovi budu pouzdani i relevantni i da udovoljavaju zahtjevu usporedivosti koji je utvrđen u članku 4. Uredbe (EZ) br. 2494/95.
   Članak 2.
   Vrijeme
   Cijene korištene u HIPC-u trebaju biti kupovne cijene koje plaćaju kućanstva za kupnju pojedine robe ili usluga u novčanim transakcijama. Cijene za robu unose se u HIPC za mjesec tijekom kojeg su praćene. Cijene za usluge unose se u HIPC za mjesec tijekom kojeg može započeti potrošnja usluge s praćenim cijenama.
   Članak 3.
   Provedba
   Odredbe ove Uredbe primjenjuju države članice počevši od prosinca 2000., a stupaju na snagu s indeksom za siječanj 2001.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europskih zajednica.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 17. studenoga 2000.
      
         
            Za Komisiju
         
         Pedro SOLBES MIRA
         
         
            Član Komisije
         
      
   
   
      (1)  SL L 257, 27.10.1995., str. 1.
   
      (2)  Mišljenje od 24. studenoga 2000. (još nije objavljeno u Službenom listu).
   
      (3)  SL L 229, 10.9.1996., str. 3.
   
      (4)  SL L 214, 31.7.1998., str. 23.
   
      (5)  SL L 310, 30.11.1996., str. 1.
   
      (6)  SL L 58, 27.2.1998., str. 1.
   
      (7)  SL L 181, 28.6.1989., str. 47.